El col·legi Maristes cedirà el seu aparcament a la ciutadania durant les Falles
12 de març de 2024

L’Ajuntament d’Algemesí ha signat un conveni amb el col·legi Maristes mitjançant el qual es posen a disposició del veïnat 100 places d'aparcament durant els dies de Falles no lectius. D'esta manera, es podrà estacionar des de les 19.00 hores del divendres 15 de març fins a les 6.00 hores del dia 20 de març.

La falta de places d’aparcament públic és notòria, especialment en període festiu, durant el qual les aglomeracions, els talls de carrer i la mobilitat és major i s'agreuja encara més esta problemàtica.

El director del centre educatiu, Marciano Guzmán, ha manifestat que «cedir els nostres espais és una forma de col·laborar en la festa, preocupant-nos per afavorir els veïns i a aquells que ens visiten».

L'Ajuntament d'Algemesí agraïx l'oferiment de l'equip directiu en benefici de la ciutat, i ambdues parts manifesten la seua intenció d'estendre la iniciativa a altres festivitats si es constata el bon funcionament.